## Uredba o medicinskom vještačenju u mirovinskom osiguranju

### NN 52/1999 (26.5.1999.), Uredba o medicinskom vještačenju u mirovinskom osiguranju

# VLADA REPUBLIKE HRVATSKE

Na temelju članka 114. i članka 116. stavka 6. Zakona
o mirovinskom osiguranju (»Narodne novine«, broj 102/98),
Vlada Republike Hrvatske je na sjednici održanoj 20. svibnja
1999. godine, donijela

## UREDBU

### O MEDICINSKOM VJEŠTAČENJU U MIROVINSKOM OSIGURANJU

I. OPĆE ODREDBE

Članak 1.

(1) Ovom Uredbom uređuje se tko su ovlašteni vještaci
iz članka 113. stavka 1. i članka 120. stavka 4.
Zakona o mirovinskom osiguranju (u daljnjem tekstu: Zakon), način
imenovanja, područje i način njihova rada, kao i
sadržaj nalaza i mišljenja koja daju.

(2) Ovom Uredbom uređuje se i postupak revizije, broj članova,
način imenovanja i rada stručnog povjerenstva za
reviziju i ostala pitanja u svezi s provedbom revizije.

Članak 2.

(1) Kada je za rješavanje o pravu iz mirovinskog osiguranja
potrebno za osiguranika utvrditi invalidnost i tjelesno oštećenje,
a za člana obitelji opću nesposobnost za rad, nadležna
ustrojstvena jedinica Hrvatskog zavoda za mirovinsko osiguranje
(u daljnjem tekstu: Zavod) koja rješava o pravu, utvrđuje
te činjenice na osnovi nalaza i mišljenja ovlaštenih
vještaka.

(2) Vještaci iz stavka 1. ovoga članka donose nalaz
i mišljenje i o neposrednoj opasnosti od nastanka invalidnosti
(članak 36. Zakona)

(3) Nalaz i mišljenje o činjenicama iz stavka 1. i
2. ovoga članka daju u prvom stupnju vještaci, a u
drugom stupnju viši vještaci.

(4) Vještaci i viši vještaci moraju se u svojem
radu držati Zakona, ove Uredbe i drugih propisa, te načela
i dostignuća suvremene medicinske znanosti.

Članak 3.

Područje rada vještaka i višeg vještaka
je područje Republike Hrvatske.

II. VJEŠTACI

Članak 4.

(1) Vještak i viši vještak poslove vještačenja
samostalno obavlja kao profesionalnu djelatnost.

(2) Ministar nadležan za mirovinsko osiguranje (u daljnjem
tekstu: ministar) daje odobrenje za obavljanje poslova vještaka
i viših vještaka iz reda doktora medicine - specijalista
medicine rada, opće medicine, interne medicine, psihijatrije,
neurologije, ortopedije, fizikalne medicine, reumatologije i drugih
specijalnosti, s najmanje pet godina radnog iskustva u svojoj
specijalnosti.

(3) Odobrenje za obavljanje poslova vještačenja može
se dati osobi iz stavka 1. ovoga članka pod sljedećim
uvjetima:

1) da ispunjava uvjete iz stavka 2. ovoga članka,

2) da je državljanin Republike Hrvatske,

3) da je radno sposoban za obavljanje poslova vještačenja,

4) da je potpuno poslovno sposoban,

5) da ima odobrenje za samostalan rad u svojoj struci, sukladno
odredbama Zakona o zdravstvenoj zaštiti.

(4) Iznimno od odredbe stavka 1. ovoga članka, vještak
odnosno viši vještak, koji obavlja poslove vještačenja
na temelju medicinske dokumentacije dostavljene u sklopu pravne
pomoći od inozemnog nositelja mirovinskog osiguranja primjenom
međunarodnog ugovora o socijalnom osiguranju, zaposlenik je
Zavoda.

(5) Vještak i viši vještak iz stavka 4. ovoga članka,
osim uvjeta iz stavka 2. i 3. ovoga članka, mora ispunjavati
uvjet znanja jednog stranog jezika.

Članak 5.

(1) Zahtjev za odobrenje za obavljanje poslova vještačenja
podnosi se ministru koji rješenjem izdaje odobrenje za vještačenje,
nakon što utvrdi da su ispunjeni uvjeti iz članka
4. stavka 3. ove Uredbe.

(2) Uvjete za obavljanje samostalne profesionalne djelatnosti
vještaka i višeg vještaka u pogledu medicinsko-tehničke
opreme propisuje ministar i ministar zdravstva.

Članak 6.

Upravno vijeće Zavoda određuje broj vještaka i
viših vještaka na prijedlog ravnatelja Zavoda.

Članak 7.

(1) Vještaci poslove vještačenja obavljaju u
prostorijama područnih služba Zavoda, a viši
vještaci u prostorijama Središnje službe Zavoda.

(2) Iznimno od odredbe stavka 1. ovoga članka, vještak
može, ako je to neophodno zbog zdravstvenog osiguranja osiguranika,
odnosno osigurane osobe, vještačenje obaviti i izvan
prostorija područne službe Zavoda.

Članak 8.

(1) Ako vještak, odnosno viši vještak ne može
privremeno obavljati poslove vještačenja zbog bolesti,
vojne obveze ili drugog opravdanog razloga duže od 30 radnih
dana neprekidno, dužan je o tome izvijestiti ravnatelja Zavoda.

(2) U slučaju iz stavka 1. ovoga članka, ravnatelj
Zavoda može izvršiti za to razdoblje preraspodjelu poslova
na drugog vještaka, odnosno višeg vještaka.

Članak 9.

(1) Odobrenje za obavljanje samostalne profesionalne djelatnosti
prestaje ako vještak odnosno viši vještak:

1) umre,

2) postane invalidom rada,

3) izgubi poslovnu sposobnost,

4) izgubi hrvatsko državljanstvo,

5) bude pravomoćnom sudskom presudom osuđen na kaznu
zatvora duže od šest mjeseci ili mu je izrečena
zaštitna mjera sigurnosti ili zaštitna mjera zabrane
obavljanja samostalne profesionalne djelatnosti vještaka
odnosno višeg vještaka,

6) izgubi odobrenje za samostalan rad u svojoj struci.

(2) Rješenje o prestanku odobrenja za obavljanje samostalne
profesionalne djelatnosti iz razloga navedenih u stavku 1. ovoga
članka donosi ministar.

(3) U ministarstvu nadležnom za mirovinsko osiguranje vode
se evidencije o izdanim odobrenjima za obavljanje samostalne profesionalne
djelatnosti vještaka i viših vještaka, kao i rješenjima
o prestanku tih odobrenja.

Članak 10.

(1) Ravnatelj Zavoda, nakon raspisanog javnog natječaja,
zaključuje ugovor o obavljanju samostalne profesionalne
djelatnosti vještaka, odnosno višeg vještaka koji
ima odobrenje za obavljanje te djelatnosti (članak 4.).

(2) Ugovor iz stavka 1. ovoga članka zaključuje
se za razdoblje od četiri godine i može se obnavljati
putem javnog natječaja nakon isteka vremena za koje je
zaključen.

(3) Ugovor iz stavka 1. ovog članka može se na prijedlog
Stručnog povjerenstva za reviziju raskinuti i prije isteka
roka na koji je zaključen, i to:

- ako su mjerila za donošenje nalaza i mišljenja o invalidnosti
pojedinog vještaka, odnosno višeg vještaka bitno
različita od mjerila drugih vještaka, odnosno viših
vještaka,

- ako učestalo postupa suprotno odredbi članka 18.
stavka 4. ove Uredbe,

- ako u broju rješavanih predmeta na temelju kojih se stječu
prava iz mirovinskog osiguranja bitno odstupa od drugih vještaka,

- ako vještak, odnosno viši vještak ima nekorektan
odnos prema osiguranicima,

- ako broj žalbi na prvostupanjsko rješenje bitno odstupa
od ostalih vještaka,

- kao i u drugim okolnostima na koje upozori Stručno povjerenstvo
za reviziju.

(4) Ugovor iz stavka 1. ovoga članka može se raskinuti
i prije isteka roka na koji je zaključen ako vještak,
odnosno viši vještak ne obavijesti ravnatelja Zavoda
o privremenoj obustavi obavljanja poslova u trajanju dužem
od 30 dana neprekidno.

(5) Vještak i viši vještak za vrijeme obavljanja
samostalne profesionalne djelatnosti vještačenja prema
ovoj Uredbi, ne može obavljati drugu samostalnu djelatnost
ni biti u radnom odnosu, osim u slučaju iz članka
4. stavka 4. ove Uredbe.

Članak 11.

(1) Vještak i viši vještak ostvaruju dohodak na
temelju zaključenog ugovora sa Zavodom.

(2) Ugovorom iz stavka 1. ovoga članka uređuju se i
pitanja zakupa prostorija i druga pitanja u vezi s obavljanjem
samostalne profesionalne djelatnosti vještaka, odnosno višeg
vještaka.

(3) Zavod općim aktom utvrđuje mjerila za ugovaranje
dohotka iz stavka 1. ovoga članka.

III. POSTUPAK VJEŠTAČENJA

Članak 12.

(1) Vještak, prije nego što dade nalaz i mišljenje
o invalidnosti, tjelesnom oštećenju ili općoj
nesposobnosti za rad člana obitelji, obavlja neposredni
pregled osigurane osobe.

(2) Vještak može, iznimno, dati nalaz i mišljenje
o činjenicama iz stavka 1. ovoga članka i bez pregleda
osigurane osobe na temelju medicinske i druge dokumentacije, kada
osigurana osoba zbog objektivnih razloga ne može biti pregledana
(u slučaju boravka u inozemstvu, smrti i sl.).

(3) Za osobe s boravkom u inozemstvu vještak iz članka
4. stavka 4. ove Uredbe daje nalaz i mišljenje samo na temelju
medicinske dokumentacije dostavljene od inozemnog nositelja mirovinskog
osiguranja primjenom međunarodnog ugovora o socijalnom osiguranju.

Članak 13.

(1) Viši vještak, u pravilu, daje nalaz i mišljenje
o invalidnosti, tjelesnom oštećenju, odnosno općoj
nesposobnosti za rad člana obitelji na temelju odgovarajuće
medicinske i druge dokumentacije.

(2) Iznimno od odredbe iz stavka 1. ovoga članka, viši
vještak, kada smatra da je to potrebno, može dati nalaz
i mišljenje o invalidnosti i na temelju neposrednog pregleda
osigurane osobe.

Članak 14.

(1) Postupak za ostvarivanje prava na temelju invalidnosti za
vrijeme zaposlenja ili drugog svojstva koje daje pravo na osiguranje
prema Zakonu, pokreće se u povodu prijedloga izabranog doktora
medicine primarne zdravstvene zaštite (u daljnjem tekstu:
liječnik) i njegovog mišljenja o zdravstvenom stanju
i radnoj sposobnosti osiguranika prema propisima o zdravstvenom
osiguranju. Postupak se može pokrenuti i na zahtjev osiguranika
odnosno osigurane osobe.

(2) Postupak za osobu koja ostvaruje pravo na temelju invalidnosti
nakon prestanka zaposlenja ili drugog svojstva koje daje pravo
na osiguranje, pokreće se na njezin zahtjev. Nadležna
ustrojstvena jedinica Zavoda u kojoj je pokrenut postupak upućuje
tu osobu liječniku iz stavka 1. ovoga članka. Na
isti način postupit će se i u slučaju ako
se postupak za ostvarivanje prava na temelju invalidnosti pokreće
na zahtjev osiguranika, odnosno osigurane osobe.

(3) Liječnik iz stavka 1. ovoga članka pri davanju
mišljenja o zdravstvenom stanju i radnoj sposobnosti dužan
je prethodno pripremiti cjelokupnu medicinsku dokumentaciju koju
pribavlja od zdravstvene ustanove koju odredi Vlada Republike
Hrvatske (članak 112. stavak 2. Zakona).

Članak 15.

(1) Kada liječnik koji je liječio osiguranika smatra
da je liječenje i medicinska rehabilitacija završena
i da je nastala trajna nesposobnost za rad na poslovima koje osiguranik
obavlja, podnosi nadležnoj ustrojstvenoj jedinici Zavoda,
na utvrđenom obrascu, svoje izvješće s nalazom
i mišljenjem o zdravstvenom stanju i radnoj sposobnosti osiguranika
i opće podatke o osiguraniku s opisom poslova koje obavlja.

(2) »Izvješće s nalazom i mišljenjem liječnika«
(obrazac: 1-IN) sadrži: anamnestičke i katamnestičke
podatke o bolestima, podatke o mjestu, načinu i trajanju
liječenja, podatke o sadašnjem zdravstvenom stanju
osiguranika s nalazima o anatomsko-funkcionalnim oštećenjima,
stupnju oštećenja, te prognozi, uz prilaganje odgovarajuće
medicinske dokumentacije.

(3) »Opći podaci o osiguraniku s opisom poslova koje
obavlja« (obrazac: 2-IN) sadrži: opće podatke
o osiguraniku, stručnoj spremi, mirovinskom stažu
i podatke o poslovima koje obavlja.

(4) Medicinska dokumentacija koju pribavlja liječnik mora
biti u skladu s propisom Vlade Republike Hrvatske iz članka
112. stavak 3. Zakona.

Članak 16.

(1) Nadležna ustrojstvena jedinica Zavoda koja vodi postupak
za ostvarivanje prava na temelju invalidnosti prikuplja podatke
o svojstvu osiguranika, mirovinskom stažu i druge podatke,
te ispituje je li »Izvješće s nalazom i mišljenjem
liječnika« dato u skladu s člankom 15. stavkom
4. ove Uredbe, a u slučaju primjene članka 12. stavka
3. ove Uredbe je li inozemna medicinska dokumentacija obrađena
i dostavljena u skladu s međunarodnim ugovorom o socijalnom
osiguranju.

(2) Nadležna ustrojstvena jedinica Zavoda koja vodi postupak
za ostvarivanje prava na temelju invalidnosti primljeni nalaz
i mišljenje liječnika, zajedno sa svim prikupljenim
podacima iz članka 15. ove Uredbe, dostavlja vještaku.

(3) Vještak, nakon primitka izvještaja s podacima iz
stavka 2. ovoga članka, ispituje i ocjenjuje može
li se na temelju dostavljenih podataka dati nalaz i mišljenje
o invalidnosti.

(4) Kada vještak utvrdi da se liječnik nije držao
propisa u pogledu opsega i sadržaja medicinske dokumentacije
(članak 15. stavak 4.), vratit će mu izvješće
i zatražiti, najkasnije u roku od 15 dana nakon primitka
izvješća liječnika u nadležnoj ustrojstvenoj
jedinici Zavoda, dopunu medicinske i ostale dokumentacije.

Članak 17.

(1) Kada vještak utvrdi da su prikupljeni svi potrebni podaci
u smislu članka 15. ove Uredbe, određuje dan pregleda
osiguranika i poziva ga na pregled. Poziv na pregled dostavlja
se osiguraniku s dostavnicom i upozorenjem da je obvezan u navedeno
vrijeme javiti se vještaku radi pregleda.

(2) Nakon neposrednog osobnog pregleda osiguranika, vještak
daje nalaz i mišljenje o invalidnosti.

(3) Ako vještak ocijeni da se na temelju dostavljene dokumentacije
i obavljenog pregleda ne može dati nalaz i mišljenje
o invalidnosti, uputit će osiguranika na dodatne preglede
i obradu u posebnu zdravstvenu ustanovu koju odredi Vlada Republike
Hrvatske (članak 112. stavak 2. Zakona).

Članak 18.

(1) Ako vještak utvrdi da liječenje osiguranika još
nije završeno, donosi nalaz i mišljenje o potrebi daljnjeg
liječenja. Takvo mišljenje vještak neće
donijeti za osobu čije je posljednje osiguranje bilo u
zemlji s kojom je zaključen međunarodni ugovor o socijalnom
osiguranju, ako ona ostvaruje prava iz mirovinskog osiguranja
primjenom međunarodnog ugovora.

(2) Ako vještak utvrdi da je liječenje završeno,
tada, na temelju anatomsko-funkcionalnog oštećenja
organa i organskih sustava utvrđuje medicinske kontraindikacije
koje ta oštećenja uzrokuju, uspoređujući
psihofizičke mogućnosti osiguranika zbog nastalih
kontraindikacija s psihofizičkim zahtjevima poslova koje
osiguranik obavlja. Ako vještak utvrdi da osiguranik, unatoč
kontraindikacija, može raditi na poslovima koje obavlja,
donosi nalaz i mišljenje da ne postoji invalidnost.

(3) Vještak će donijeti nalaz i mišljenje da invalidnost
ne postoji i ako utvrdi da radna sposobnost osiguranika nije trajno
smanjena za više od polovice prema tjelesno i psihički
zdravome osiguraniku iste ili slične naobrazbe. Poslovi
prema kojima se ocjenjuje sposobnost za rad osiguranika obuhvaćaju
sve poslove koji odgovaraju njegovim tjelesnim i psihičkim
sposobnostima, a smatraju se odgovarajućim njegovim dosadašnjim
poslovima.

(4) Ako vještak utvrdi da je radna sposobnost osiguranika
trajno smanjena za više od polovice prema tjelesno i psihički
zdravome osiguraniku iste ili slične naobrazbe za poslove
prema kojima se ocjenjuje sposobnost za rad, a smatraju se odgovarajućim
njegovim dosadašnjim poslovima, utvrđuje da postoji invalidnost.

(5) Kada utvrdi da kod osiguranika postoji invalidnost, vještak
utvrđuje je li nastala profesionalna nesposobnost za rad ili
opća nesposobnost za rad.

(6) Vještak će donijeti nalaz i mišljenje da postoji
profesionalna nesposobnost za rad kada utvrdi da je radna sposobnost
osiguranika trajno smanjena za više od polovice prema tjelesno
i psihički zdravome osiguraniku iste ili slične
naobrazbe, ali da još postoji preostala sposobnost za rad
na poslovima prema kojima se ocjenjuje radna sposobnost osiguranika
odnosno za rad na drugim poslovima.

(7) Vještak će donijeti nalaz i mišljenje da postoji
opća nesposobnost za rad kada utvrdi da je kod osiguranika
radna sposobnost trajno smanjena za više od polovicu prema
tjelesno i psihički zdravome osiguraniku iste ili slične
naobrazbe i sposobnosti i da kod njega nema preostale radne sposobnosti.

Članak 19.

(1) Kada se utvrdi da je kod osiguranika mlađeg od 50 godina
života nastala profesionalna nesposobnost za rad, vještak
će utvrditi može li se s obzirom na njegovo zdravstveno
stanje, životnu dob, naobrazbu i sposobnost, osiguranik profesionalnom
rehabilitacijom osposobiti za rad s punim radnim vremenom na drugom
poslu.

(2) Ako se za osiguranika iz stavka 1. ovog članka može
odmah donijeti mišljenje o profesionalnoj rehabilitaciji
vještak će donijeti nalaz i mišljenje i utvrditi
posao za koji će se osiguranik profesionalnom rehabilitacijom
osposobiti za rad s punim radnim vremenom, način obavljanja
profesionalne rehabilitacije (školovanje, praktični
rad, stručno osposobljavanje) i trajanje profesionalne
rehabilitacije.

(3) Ako se za osiguranika iz stavka 1. ovoga članka ne
može odmah dati mišljenje o profesionalnoj rehabilitaciji,
vještak će zatražiti od nadležne ustrojstvene
jedinice Zavoda da prikupi podatke o poslu za koji bi se osiguranik
mogao osposobiti za rad s punim radnim vremenom.

(4) Radi donošenja mišljenja o profesionalnoj rehabilitaciji,
vještak može zatražiti da se obavi profesionalna
orijentacija. Ako smatra potrebnim, vještak može pribaviti
i mišljenje pojedinih stručnih ustanova (klinike,
instituti, Hrvatski zavod za medicinu rada, Hrvatski zavod za
zapošljavanje i posebna zdravstvena ustanova koju odredi
Vlada Republike Hrvatske) ili pojedinih stručnjaka (liječnika-specijalista,
psihologa, inženjera i dr.).

(5) Nakon što prikupi podatke i mišljenje iz stavka
3. i 4. ovoga članka vještak donosi odgovarajući
nalaz i mišljenje o invalidnosti osiguranika.

Članak 20.

(1) Nalaz i mišljenje o invalidnosti ili neposrednoj opasnosti
od nastanka invalidnosti vještak donosi na obrascu »Nalaz
i mišljenje vještaka o invalidnosti« (obrazac:
3-IN).

(2) Nalaz i mišljenje o invalidnosti sadrži:

1) osobne podatke o osiguraniku: prezime i ime, datum rođenja,
jedinstveni matični broj građana i osobni broj;

2) dopune anamneze i statusa, dopunske laboratorijske pretrage,
dopunske specijalističke nalaze, dopunska funkcionalna
ispitivanja i mišljenje ustanove za profesionalnu orijentaciju;

3) dijagnozu glavne bolesti, drugih bolesti koje utječu
na radnu sposobnost, kao i ostalih bolesti koje ne utječu
na tu sposobnost, te šifre bolesti;

4) mišljenje o radnoj sposobnosti osiguranika:

a) je li završeno liječenje,

b) je li radna sposobnost osiguranika trajno smanjena za više
od polovicu prema tjelesno i psihički zdravom osiguraniku
iste ili slične naobrazbe i sposobnosti,

c) postoji li neposredna opasnost od nastanka invalidnosti ako
bi osiguranik-zaposlenik nastavio raditi na poslovima koje obavlja,

d) ako je radna sposobnost osiguranika trajno smanjena za više
od polovicu prema tjelesno i psihički zdravom osiguraniku,
postoji li kod osiguranika preostala radna sposobnost, odnosno
može li se, s obzirom na njegovo zdravstveno stanje, životnu
dob, naobrazbu i sposobnost, profesionalnom rehabilitacijom osposobiti
za rad s punim vremenom na drugom poslu;

5) zaključak o radnoj sposobnosti:

a) postoji potreba daljnjeg liječenja, u obrazloženju
treba dati mišljenje o tome kakvo liječenje treba
provesti,

b) ne postoji invalidnost,

c) postoji neposredna opasnost od nastanka invalidnosti,

d) postoji profesionalna nesposobnost za rad,

e) postoji preostala radna sposobnost uz profesionalnu rehabilitaciju,

f) postoji opća nesposobnost za rad;

6) datum nastanka invalidnosti ili neposredne opasnosti od nastanka
invalidnosti;

7) uzrok nastanka invalidnosti: bolest-ozljeda izvan rada - ozljeda
na radu-profesionalna bolest;

8) mjesec i godina u kojoj treba obaviti kontrolni pregled;

9) obrazloženje mišljenja.

Članak 21.

(1) Postupak za ostvarivanje prava na temelju tjelesnog oštećenja
pokreće se na zahtjev osiguranika. Osiguranik je dužan
uz zahtjev priložiti odgovarajuću medicinsku dokumentaciju
i prijavu o ozljedi na radu, odnosno odgovarajuću dokumentaciju
o profesionalnoj bolesti.

(2) Vještak donosi nalaz i mišljenje o tjelesnom oštećenju
na temelju osobnog pregleda osiguranika i dokumentacije iz stavka
1. ovoga članka.

(3) Nalaz i mišljenje o tjelesnom oštećenju vještak
donosi na utvrđenom obrascu »Nalaz i mišljenje vještaka
o tjelesnom oštećenju« (obrazac: 4-TO).

(4) Nalaz i mišljenje o tjelesnom oštećenju sadrži:

1) osobne podatke o osiguraniku: prezime i ime, datum rođenja,
jedinstveni matični broj građana i osobni broj;

2) nalaz zdravstvenog stanja s obzirom na gubitak, bitnije oštećenje
ili onesposobljenost pojedinih organa ili dijelova tijela, ustanovljenog
na temelju pregleda i medicinske dokumentacije;

3) dijagnoze i šifre bolesti;

4) ako postoji tjelesno oštećenje, treba navesti naziv
tjelesnog oštećenja iz Zakona o tjelesnim oštećenjima,
odnosno Zakona o profesionalnim bolestima, uzrok oštećenja,
dan nastanka tjelesnog oštećenja i postotak tjelesnog
oštećenja;

5) obrazloženje mišljenja.

Članak 22.

(1) Uz zahtjev za ostvarivanje prava na obiteljsku mirovinu na
temelju opće nesposobnosti za rad, član obitelji
dužan je priložiti odgovarajuću medicinsku dokumentaciju.

(2) Vještak donosi nalaz i mišljenje o općoj nesposobnosti
za rad na temelju osobnog pregleda člana obitelji i medicinske
dokumentacije.

(3) Nalaz i mišljenje o općoj nesposobnosti za rad
člana obitelji koji boravi u inozemstvu donosi vještak
iz članka 4. stavka 4. ove Uredbe na temelju inozemne medicinske
dokumentacije.

(4) Nalaz i mišljenje o općoj nesposobnosti za rad
člana obitelji vještak donosi na obrascu »Nalaz
i mišljenje vještaka o općoj nesposobnosti za
rad« (obrazac: 5-O).

(5) Nalaz i mišljenje o općoj nesposobnosti za rad
sadrži:

1) osobne podatke o umrlom osiguraniku: prezime i ime, datum rođenja,
datum smrti, jedinstveni matični broj građana i osobni
broj;

2) osobne podatke o članu obitelji: prezime i ime, datum
rođenja, jedinstveni matični broj građana (ako
mu je dodijeljen) s naznakom rodbinskog odnosa s umrlim osiguranikom
(bračni drug, dijete, roditelj i dr.);

3) nalaz zdravstvenog stanja ustanovljenog na temelju pregleda
i medicinske dokumentacije;

4) dijagnoze glavne bolesti i drugih bolesti koje utječu
na nesposobnost za rad, te šifre bolesti;

5) zaključak o postojanju opće nesposobnosti za rad;

6) datum nastanka opće nesposobnosti za rad;

7) obrazloženje mišljenja.

Članak 23.

(1) Pri donošenju nalaza i mišljenja kao dan nastanka
invalidnosti, opasnosti od nastanka invalidnosti i tjelesnog oštećenja
uzima se dan kada je na temelju obavljenog pregleda dano mišljenje
o invalidnosti, opasnosti od nastanka invalidnosti i tjelesnom
oštećenju. Nastanak invalidnosti, odnosno tjelesnog
oštećenja prije obavljenog pregleda može se utvrditi
samo na temelju medicinske dokumentacije iz ranijeg razdoblja
(članak 115. stavak 1. Zakona).

(2) Kada se radi o pravu člana obitelji osiguranika na
obi-teljsku mirovinu na temelju opće nesposobnosti za rad,
pri utvrđivanju dana nastanka opće nesposobnosti za
rad uzima se dan od kojega pripada pravo na obiteljsku mirovinu
(članak 115. stavak 2. Zakona).

Članak 24.

Vještak je dužan donijeti nalaz i mišljenje o invalidnosti
i općoj nesposobnosti za rad člana obitelji u roku
od 15 dana, računajući od dana dostave zahtjeva za
donošenje nalaza i mišljenja vještaku.

Članak 25.

Nakon donošenja nalaza i mišljenja, vještak vraća
predmet s dokumentacijom ustrojstvenoj jedinici Zavoda koja mu
je dostavila predmet. Primjerak nalaza i mišljenja vještak
zadržava u svojoj evidenciji.

IV. REVIZIJA NALAZA I MIŠLJENJA O INVALIDNOSTI

Članak 26.

(1) Nalaz i mišljenje o invalidnosti, na temelju koje se
stječe pravo prema Zakonu, prije donošenja rješenja
o pravu podliježe reviziji, koju obavlja stručno povjerenstvo
za reviziju (članak 116. stavak 1. Zakona).

(2) Stručno povjerenstvo iz stavka 1. ovoga članka
ima predsjednika i 11 članova.

(3) Stručno povjerenstvo za reviziju obavlja, poslove revizije,
u vijećima sastavljenim od predsjednika i dva člana.
Predsjednik povjerenstva je ujedno i predsjednik jednog od vijeća.

(4) Članove stručnog povjerenstva za reviziju, na
prijedlog ministra i ministra zdravstva imenuje Vlada Republike
Hrvatske iz reda istaknutih stručnjaka na području
ocjene radne sposobnosti na dvije godine, s tim da nakon isteka
tog razdoblja mogu biti ponovno imenovani.

(5) Predsjednik i članovi stručnog povjerenstva
zaposlenici su Zavoda, a poslove revizije obavljaju u središnjoj
ustrojstvenoj jedinici Zavoda.

(6) Stručno povjerenstvo za reviziju donosi poslovnik o
svom radu, uz prethodnu suglasnost ministra.

Članak 27.

(1) Nalaz i mišljenje o invalidnosti na temelju koje se stječe
pravo prema Zakonu, zajedno s medicinskom i drugom dokumentacijom,
ustrojstvena jedinica Zavoda dostavlja stručnom povjerenstvu
radi revizije.

(2) Revizija nalaza i mišljenja o invalidnosti obavlja se
na temelju medicinske i druge dokumentacije u predmetu, a iznimno
na temelju neposrednog pregleda osiguranika, uz eventualnu konzultaciju
u zdravstvenoj ustanovi koju odredi Vlada Republike Hrvatske (članak
112. stavak 2. Zakona).

(3) U obavljanju revizije donosi se mišljenje kojim se potvrđuje
nalaz i mišljenje vještaka o invalidnosti ili daju primjedbe
s uputom vještaku za izmjenu nalaza i mišljenja o invalidnosti.

(4) Revizija nalaza i mišljenja o invalidnosti mora biti
obavljena u roku od 30 dana od dana davanja nalaza i mišljenja
vještaka o invalidnosti.

(5) Nakon obavljene revizije stručno povjerenstvo za reviziju
vraća predmet, zajedno sa svojim mišljenjem, ustrojstvenoj
jedinici Zavoda koja mu je dostavila predmet. Primjerak mišljenja
stručno povjerenstvo za reviziju zadržava u svojoj
evidenciji.

Članak 28.

(1) Mišljenje stručnog povjerenstva za reviziju donosi
se na obrascu »Mišljenje stručnog povjerenstva
za reviziju« (obrazac: 6-R).

(2) Mišljenje stručnog povjerenstva za reviziji sadrži:

1) osobne podatke o osiguraniku: prezime i ime i jedinstveni matični
broj građana;

2) podatke o nalazu i mišljenju o invalidnosti: prezime i
ime vještaka, broj i datum nalaza i mišljenja i mišljenje
vještaka o invalidnosti;

3) mišljenje stručnog povjerenstva za reviziju;

4) obrazloženje mišljenja kojim su dane primjedbe s
uputom vještaku.

Članak 29.

(1) Ustrojstvena jedinica Zavoda dostavlja vještaku, koji
je donio nalaz i mišljenje o invalidnosti, predmet u kojem
je stručno povjerenstvo za reviziju donijelo mišljenje
s primjedbama i uputom, radi donošenja novog nalaza i mišljenja.

(2) Vještak, čiji nalaz i mišljenje o invalidnosti
nakon obavljene revizije treba mijenjati, dužan je donijeti
novi nalaz i mišljenje držeći se uputa danih u
postupku revizije.

(3) Vještak je dužan donijeti novi nalaz i mišljenje
iz stavka 2. ovoga članka u roku od pet dana od dana kada
mu je dostavljen predmet, ako nije potrebno pribaviti nove medicinske
nalaze.

V. PONOVNI I KONTROLNI PREGLED INVALIDA RADA

Članak 30.

(1) Ponovni pregled invalida rada obavlja vještak u slučaju
kada invalid rada s pravom na profesionalnu rehabilitaciju nije
u roku od šest mjeseci od dana pravomoćnosti rješenja
o priznanju prava upućen na profesionalnu rehabilitaciju.
Ponovni pregled radi ocjene preostale radne sposobnosti obavlja
vještak i u slučaju kada Zavod ocijeni da se invalid
rada s pravom na profesionalnu rehabilitaciju neće moći
osposobiti za rad na određenom poslu.

(2) Kada nadležna ustrojstvena jedinica Zavoda zatraži
ponovni pregled invalida rada iz stavka 1. ovoga članka,
vještak će odrediti, prema potrebi, dopunu medicinske
i druge dokumentacije prije donošenja novog nalaza i mišljenja.

(3) Ponovi pregled obavlja vještak i u slučaju kada
se prava iz mirovinskog osiguranja ponovno određuju zbog nastalih
promjena u stanju invalidnosti.

(4) U slučaju ponovnog pregleda iz stavka 3. ovoga članka,
postupa se u skladu s odredbama članka 14. do 16. i članka
17. stavka 1. ove Uredbe.

Članak 31.

(1) Kontrolni pregled invalida rada, koji je pravo iz mirovinskog
osiguranja ostvario na temelju invalidnosti (članak 113.
stavak 2. Zakona), obavlja vještak na zahtjev nadležne
ustrojstvene jedinice Zavoda koja je pokrenula postupak po službenoj
dužnosti.

(2) U pozivu za kontrolni pregled iz stavka 1. ovoga članka
upozorit će se invalid rada na pravne posljedice iz članka
113. stavka 3. Zakona.

Članak 32.

(1) Nalaz i mišljenje u povodu ponovnog pregleda i kontrolnog
pregleda, vještak donosi na obrascu »Nalaz i mišljenje
vještaka na ponovnom - kontrolnom pregledu« (obrazac:
7-PK).

(2) Nalaz i mišljenje na ponovnom - kontrolnom pregledu sadrži:

1) osobne podatke invalida rada: prezime i ime, datum rođenja,
jedinstveni matični broj građana i osobni broj;

2) podatke o ranijim nalazima i mišljenjima o invalidnosti:
prezime i ime vještaka, odnosno naziv invalidske komisije,
broj i datum nalaza i mišljenja i mišljenje vještaka
odnosno invalidske komisije o invalidnosti;

3) povod za upućivanje na ponovni, odnosno kontrolni pregled;

4) poslovi prema kojima se ocjenjuje radna sposobnost na ponovnom,
odnosno kontrolnom pregledu;

5) promjene u zdravstvenom stanju;

6) dijagnoza glavne bolesti, drugih bolesti koje utječu
na radnu sposobnost, kao i ostalih bolesti koje ne utječu
na radnu sposobnost, te šifre bolesti;

7) mišljenje:

a) jesu li nastale takve promjene u zdravstvenom stanju koje utječu
na ranije utvrđenu invalidnost (pogoršanje odnosno
po-boljšanje zdravstvenog stanja ili novi slučaj
invalidnosti);

b) za invalida rada koji nije u roku od 6 mjeseci od dana pravomoćnosti
rješenja o priznanju prava na profesionalnu rehabilitaciju
upućen na profesionalnu rehabilitaciju, a kod kojega nije
došlo do promjene u zdravstvenom stanju - je li potrebno
odrediti drugi posao koji bi više odgovarao njegovim tjelesnim
i psihičkim mogućnostima i stvarnim mogućnostima
za provedbu profesionalne rehabilitacije;

c) za korisnika prava na profesionalnu rehabilitaciju za kojega
Zavod ocijeni da se profesionalnom rehabilitacijom neće
moći osposobiti za rad na određenom poslu, a kod kojega
nije nastala promjena u zdravstvenom stanju - je li potrebno odrediti
drugi posao koji bi više odgovarao njegovim tjelesnim i psihičkim
mogućnostima i stvarnim mogućnostima za provedbu profesionalne
rehabilitacije;

8) utvrđenu promjenu u invalidnosti, odnosno u preostaloj
radnoj sposobnosti;

9) datum nastale promjene;

10) naznaka datuma kontrolnog pregleda;

11) obrazloženje mišljenja.

VI. ŽALBENI POSTUPAK

Članak 33.

(1) Kada osiguranik odnosno osigurana osoba podnese žalbu
protiv rješenja nadležne ustrojstvene jedinice Zavoda
kojom se pobija nalaz i mišljenje o invalidnosti, tjelesnom
oštećenju i općoj nesposobnosti za rad članova
obitelji, nadležna ustrojstvena jedinica Zavoda dostavlja
žalbu zajedno sa spisom središnjoj ustrojstvenoj jedinici
Zavoda.

(2) Središnja ustrojstvena jedinica Zavoda dostavlja žalbu
iz stavka 1. ovoga članka sa spisom višem vještaku
radi donošenja nalaza i mišljenja.

Članak 34.

(1) Nalaz i mišljenje u povodu žalbe viši vještak
donosi na utvrđenom obrascu »Nalaz i mišljenje višeg
vještaka« (obrazac: 8-Ž).

(2) Nalaz i mišljenje višeg vještaka sadrži:

1) osobne podatke o osiguraniku, odnosno osiguranoj osobi: prezime
i ime, datum rođenja, jedinstveni matični broj građana
i osobni broj;

2) nalaz i mišljenje vještaka koji se u žalbenom
postupku osporava;

3) razloge zbog kojih se osporava nalaz i mišljenje vještaka;

4) dopunu anemnestičkih podataka;

5) dopune kliničkih, specijalističkih, laboratorijskih
i drugih nalaza;

6) novu medicinsku dokumentaciju, ako je žalitelj priloži;

7) dijagnoze sa šifrom bolesti;

8) bitne činjenice, okolnosti i sporna pitanja koja vještak
nije razmatrao;

9) mišljenje o pravilnosti nalaza i mišljenja vještaka
te o osnovanosti žalbenih navoda;

10) obrazloženje mišljenja;

11) mišljenje o kontrolnom pregledu, s datumom kada se taj
pregled treba izvršiti.

Članak 35.

(1) Ako viši vještak u žalbenom postupku utvrdi
da su nalaz i mišljenje vještaka, odnosno dokumentacija
uz nalaz i mišljenje nepotpuni, odgovarajuću dopunu
izvršit će sam uz konzultaciju zdravstvene ustanove
koju odredi Vlada Republike Hrvatske (članak 112. stavak
2. Zakona). Ako viši vještak sam ne može dopuniti
nalaz i mišljenje, odnosno dokumentaciju uz nalaz i mišljenje,
a dopuna je potrebna jer može utjecati na mišljenje
o invalidnosti, tjelesnom oštećenju, odnosno općoj
nesposobnosti za rad člana obitelji, viši vještak
utvrdit će koje dopune treba obaviti vještak u zdravstvenoj
ustanovi koju odredi Vlada Republike Hrvatske (članak 112.
stavak 2. Zakona).

(2) Viši vještak dužan je donijeti nalaz i mišljenje
u roku od 20 dana od dana primitka žalbe, ako daje nalaz
i mišljenje bez prethodnog pregleda žalitelja. Ako je
potreban pregled žalitelja i dopuna u smislu stavka 1. ovoga
članka, nalaz i mišljenje dužan je dati u roku
od 10 dana nakon prispijeća naknadno pribavljene dokumentacije.

(3) Nalaz i mišljenje višeg vještaka donesenog
u žalbenom postupku, na temelju kojeg se stječe pravo
na temelju invalidnosti, podliježe reviziji, koju obavlja
stručno povjerenstvo za reviziju. U obavljanju revizije
stručno povjerenstvno postupa odgovarajuće odredbama
članka 27. ove Uredbe.

VII. OBRASCI

Članak 36.

Obrasce potrebne za primjenu ove Uredbe utvrđuje ravnatelj
Zavoda.

VIII. PRIJELAZNE I ZAVRŠNE ODREDBE

Članak 37.

Do donošenja propisa o opsegu i sadržaju medicinske
dokumentacije iz članka 112. stavka 3. Zakona o mirovinskom
osiguranju (»Narodne novine«, broj 102/98), liječnik
će u postupku ostvarivanja prava na temelju invalidnosti
pripremiti cjelokupnu medicinsku dokumentaciju koja se odnosi
na osiguranika, podrazumijevajući pod tim samo medicinske
pretrage u opsegu koji je potreban za utvrđivanje zdravstvenog
stanja osiguranika, u skladu s dostignućima suvremene medicinske
znanosti.

Članak 38.

(1) Liječnici - zaposlenici Hrvatskog zavoda za mirovinsko
osiguranje koji su do dana stupanja na snagu ove Uredbe davali
nalaz i mišljenje o činjenicama koje su temelj za
stjecanje prava iz mirovinskog osiguranja u prvom stupnju kao
ovlašteni vještaci iz članka 113. stavka 1. Zakona
o mirovinskom osiguranju temeljem Odluke o imenovanju medicinskih
vještaka (»Narodne novine«, broj 165/98 i 21/99),
nastavljaju rad kao ovlašteni vještaci do 31. prosinca
1999.

(2) Liječnici - zaposlenici Hrvatskog zavoda za mirovinsko
osiguranje, koji su do dana stupanja na snagu ove Uredbe davali
nalaz i mišljenje u povodu žalbe protiv rješenja
donesenog u prvom stupnju kao ovlašteni vještaci iz
članka 120. stavka 4. Zakona o mirovinskom osiguranju temeljem
Odluke o imenovanju medicinskih vještaka (»Narodne novine«,
broj 165/98 i 21/99), nastavljaju rad kao ovlašteni viši
vještaci do 31. prosinca 1999.

Članak 39.

Privremeno stručno povjerenstvo za reviziju koje je imenovala
Vlada Republike Hrvatske temeljem članka 116. stavka 2.
Zakona o mirovinskom osiguranju (»Narodne novine«, broj
102/98) obavljat će poslove revizije nalaza i mišljenja
o invalidnosti do 31. prosinca 1999.

Članak 40.

Ministar nadležan za mirovinsko osiguranje i ministar zdravstva
donijet će provedbeni propis iz članka 5. stavka
2. ove Uredbe u roku 90 dana od dana stupanja na snagu ove Uredbe.

Članak 41.

Ravnatelj Hrvatskog zavoda za mirovinsko osiguranje utvrdit će
obrasce iz članka 36. ove Uredbe u roku od 60 dana od dana
stupanja na snagu ove Uredbe.

Članak 42.

Danom stupanja na snagu ove Uredbe prestaje važiti Odluka
o imenovanju medicinskih vještaka (»Narodne novine«,
broj 165/98 i 21/99).

Članak 43.

Ova Uredba stupa na snagu osmoga dana od dana objave u »Narodnim
novinama«.

Klasa: 140-01/99-01/06
Urbroj: 5030104-99-2
Zagreb, 20. svibnja 1999.

Predsjednik
**mr. Zlatko Mateša,** v. r.

Uredba, NN 52/1999-970